text: Inaugurat un museu del món rural a la Granja Mas Bes de Salitja - Tribuna Selvatana - Diari comarcal de La Selva - Actualitat, notícies, opinió...
  Societat // Salitja
  Fotografia: La jornada va comptar amb una visita al conjunt de les instal·lacions. (Xavier Roca-TS)
  Inaugurat un museu del món rural a la Granja Mas Bes de Salitja
  Centenars de persones van gaudir ahir divendres de la jornada de portes obertes a les noves instal·lacions, la demostració del xef Víctor Trochi i la degustació d'alguns productes de la nova agrobotiga de la granja.
  Un miler de persones van passar ahir divendres durant tot el dia per la granja Mas Bes de Salitja, on es va inaugurar un museu del món rural, que en 500 m2 i més de mig miler d'eines repassa la feina de pagès dels darrers segles. Les granja també ha obert una agrobotiga i una sala polivalent, que complementen les instal·lacions.
  L'acte d'inauguració va comptar amb el director general d'Alimentació, Qualitat i Indústries Agroalimentàries de la Generalitat de Catalunya, Joan Girona, que va destacar que Mas Bes és "un cas d'èxit que ha sabut reinventar-se per posar en valor la llet i donar a conèixer el món rural".
  L'alcaldessa de Vilobí d'Onyar, Cristina Mundet, va fer un repàs per la trajectòria d'emprenedoria de Joan Viñolas, el propietari de la granja, i el fet que dos dels seus fills, la Maria i l'Aleix, després d'estudiar grau en dietètica i nutrició humana i un doctorat en química, respectivament, hàgin volgut tornar a la granja per aplicar els seus coneixements.
  La implicació de la família ha impulsat la diversificació de la granja, que en aquests moments compta amb 1.200 caps de bestiar, una planta de biogàs, una agrobotiga on venen productes propis, dues cases de turisme rural, i ofereix visites guiades a les instal·lacions i cursos de cuina i nutrició.
  A la tarda el xef Víctor Trochi, del restaurant Les Magnòlies d'Arbúcies, amb una estrella Michelin, va fer una demostració d'un postre làctic a partir de derivats de la llet elaborats a la granja.